ເນື່ອງໃນວັນສ້າງຕັ້ງສະຫະພັນນັກຮົບເກົ່າແຫ່ງຊາດລາວ (ສນຫລ) ຄົບຮອບ 20 ປີ (9/9/2002-9/9/2022) ທີ່ໝູນວຽນມາເຖິງອີກວາລະໜຶ່ງ ທ່ານ ພົນໂທ ແສງນວນ ໄຊຍະລາດ ປະທານສະ ຫະພັນນັກຮົບເກົ່າແຫ່ງຊາດລາວ ໄດ້ໃຫ້ສຳພາດຕໍ່ສື່ມວນຊົນ ໃນວັນທີ 5 ກັນຍາ 2022 ຜ່ານມາ ທີ່ ສນຫລ ວ່າ: ຂໍສະແດງຄວາມຮູ້ບຸນຄຸນ ມາຍັງພະນັກ ງານປະ ຕິວັດອາວຸໂສ, ອະດີດຄະນະບໍລິຫານງານ, ສະຫະພັນນັກຮົບເກົ່າແຫ່ງຊາດລາວ ທີ່ໄດ້ທຸ້ມເທເຫື່ອແຮງສະຕິປັນຍາ ເຂົ້າໃນການພັດທະນາສະຫະພັນນັກຮົບເກົ່າແຫ່ງຊາດລາວໄລຍະຜ່ານມາ ຂອບໃຈຢ່າງລົ້ນເຫຼືອຕໍ່ການນຳພັກ – ລັດ, ຄະນະ ພັກ – ອົງການປົກຄອງທ້ອງຖິ່ນແຕ່ລະຂັ້ນ, ອົງການຈັດຕັ້ງສັງຄົມ, ຊັ້ນຄົນຕ່າງໆ ກໍຄືປະຊາຊົນລາວບັນດາເຜົ່າ ທີ່ຍາມໃດກໍໃຫ້ຄວາມສຳຄັນ ແລະ ໃຫ້ການອູ້ມຊູຊ່ວຍເຫຼືອ ສະຫະພັນນັກຮົບເກົ່າ ກໍຄືຖັນແຖວນັກຮົບເກົ່າ ຕະຫຼອດມາ.
ເພື່ອຕອບສະໜອງຕາມຄວາມຮຽກ ຮ້ອງຕ້ອງການຂອງພາລະກິດປະຕິວັດ ໃນການປົກປັກຮັກສາ ແລະ ພັດທະນາປະເທດຊາດ ກໍຄືການປົກປັກຮັກສາໝາກຜົນຂອງການປະຕິວັດ ລະບອບໃໝ່ຂອງພວກເຮົາໄວ້ຢ່າງໝັ້ນຄົງນັ້ນ, ເພື່ອເຕົ້າໂຮມຄວາມສາມັກຄີອັນເປັນປຶກແຜ່ນ ເບິ່ງແຍງຊ່ວຍເຫຼືອຊຶ່ງກັນ ແລະ ກັນ ໃນເວລາພົບຄວາມຫຍຸ້ງຍາກ ສັບສົນຂອງຖັນແຖວນັກຮົບເກົ່າໃນການດຳລົງຊີວິດ ແລະ ການສ້າງເສດຖະກິດຄອບຄົວແກ້ໄຂຄວາມທຸກຍາກ, ເປັນການເສີມຂະຫຍາຍມູນເຊື້ອອັນດີງາມຂອງຊາດ, ຂອງພັກ ແລະ ຂອງກອງທັບ ທັດສະນະທາດແທ້ນັກຮົບປະຕິວັດໃນເມື່ອກ່ອນ ເຂົ້າໃນພາລະກິດປົກປັກຮັກສາ ແລະ ສ້າງສາພັດທະນາປະເທດຊາດໃນໄລຍະໃໝ່. ມາຮອດ 2002 ກົມການເມືອງສູນກາງພັກໄດ້ອອກມະຕິສະບັບເລກທີ 68/ກມສພ ລົງວັນທີ 9/9/2002 ວ່າດ້ວຍການສ້າງຕັ້ງ ສະຫະພັນນັກຮົບເກົ່າແຫ່ງຊາດລາວ (ສນຫລ) ແມ່ນອົງການຈັດຕັ້ງການເມືອງ-ສັງຄົມໜຶ່ງ ນອນຢູ່ໃນລະບົບການເມືອງຂອງລະບອບປະຊາ ທິປະໄຕ ປະຊາຊົນ ໃຕ້ການນຳພາຂອງພັກປະຊາຊົນ ປະຕິວັດລາວ, ມີພາລະບົດບາດ ໜ້າທີ່ເຕົ້າໂຮມບັນດາພະນັກ ງານນັກຮົບເກົ່າ ເສີມຂະຫຍາຍມູນເຊື້ອຮັກຊາດ ແລະ ເປັນກຳລັງແຮງໃນການປົກປັກຮັກສາ ແລະ ສ້າງສາພັດທະນາປະເທດຊາດ.
ທ່ານ ພົນໂທ ແສງນວນ ໃຫ້ຮູ້ຕື່ມວ່າ: ຕະຫຼອດໄລຍະ 20 ປີຜ່ານມາ ພາຍໃຕ້ການຊີ້ນຳ-ນຳພາຢ່າງໃກ້ຊິດຂອງກົມການເມືອງສູນກາງພັກ, ຄະນະເລຂາທິການສູນກາງພັກ, ລັດຖະບານ, ຄວາມເອົາໃຈໃສ່ຊີ້ນຳ-ນຳພາ ຂອງຄະນະພັກ-ຄະນະປົກຄອງທ້ອງຖິ່ນແຕ່ລະຂັ້ນ, ການສະ ໜັບສະໜູນອູ້ມຊູຊ່ວຍເຫຼືອ ຂອງບັນດາກະຊວງ-ອົງການ ແລະ ຊັ້ນຄົນໃນສັງຄົມ ສະຫະພັນນັກຮົບເກົ່າໄດ້ຮັບການປັບປຸງ ແລະ ພັດທະນາຢ່າງຮອບດ້ານ ເປັນຕົ້ນໄດ້ປະຕິບັດບົດບາດສຶກສາອົບຮົມໃຫ້ສະມາຊິກນັກຮົບເກົ່າປົກປັກຮັກສາ ເສີມຂະຫຍາຍທາດແທ້ມູນເຊື້ອປະຕິວັດ ແລະ ສຶກສາອົບຮົມຄົນຮຸ່ນໜຸ່ມ, ຊຸກຍູ້ຂະບວນການແຂ່ງຂັນ 3 ດີ 6 ຮັກສາ ຂອງສະຫະພັນນັກຮົບເກົ່າຕິດພັນກັບການແຂ່ງຂັນ “ຮັກຊາດ ແລະ ພັດທະນາ” ປະຕິບັດວຽກງານ 3 ສ້າງ ຫັນລົງຊຸກຍູ້ຮາກຖານຢ່າງເປັນຂະບວນການຟົດຟື້ນ ເຮັດໃຫ້ມີນັກຮົບເກົ່າ 3 ດີ 6 ຮັກສາ 16 ພັນກວ່າຄົນ ກວມ 32% ສະຫະພັນນັກຮົບເກົ່າ 3 ດີ 6 ຮັກສາ ຂັ້ນບ້ານ, ຂັ້ນເມືອງ, ຂັ້ນແຂວງ ນັບມື້ນັບເພີ່ມຂຶ້ນ. ໃນປີ 2018 ກົດໝາຍວ່າດ້ວຍສະຫະພັນນັກຮົບເກົ່າລາວ ສະບັບເລກທີ 42/ສພຊ ລົງວັນທີ 13 ມິຖຸນາ 2018 ໄດ້ຖືກຮັບ ຮອງເອົາຢ່າງເປັນທາງການ ໃນກອງປະຊຸມສະໄໝສາມັນເທື່ອທີ 5 ຂອງສະພາແຫ່ງຊາດ ຊຸດທີ VIII ຊຶ່ງເປັນຂີດໝາຍປະຫວັດສາດຂອງສະຫະພັນນັກ ຮົບເກົ່າທີ່ມີນິຕິກຳໃນການປົກປ້ອງສິດ ແລະ ຜົນປະໂຫຍດອັນຊອບທຳໂດຍແທ້ຈິງ ຕໍ່ພະນັກງານ – ນັກຮົບເກົ່າ ສນຫລ ສຳເລັດໃນການສ້າງພື້ນຖານໂຄງລ່າງທີ່ຈຳເປັນຈຳນວນໜຶ່ງ ເພື່ອຮັບໃຊ້ໃຫ້ແກ່ການເຄື່ອນໄຫວວຽກງານຂອງນັກຮົບເກົ່າມີຄວາມສະດວກ ຮັບປະກັນໃນການປະຕິບັດໜ້າທີ່ການເມືອງເປັນຕົ້ນ: ໂຄງການສຳນັກງານສູນກາງສະຫະພັນນັກຮົບເກົ່າແຫ່ງຊາດລາວຫຼັງໃໝ່ໄດ້ 75%; ຫ້ອງມູນເຊື້ອສຳເລັດ 100%; ຫ້ອງການເຮັດວຽກນັກຮົບເກົ່າຂັ້ນເມືອງ ຈຳນວນ 27 ເມືອງ ສຳເລັດແລ້ວ 80%; ສ້າງເຮືອນໃຫ້ຜູ້ທຸກຍາກປ່ຽວພອຍ 19 ຫຼັງ ສຳເລັດ 100%. ນັບແຕ່ມື້ສ້າງຕັ້ງຈົນຮອດປັດຈຸບັນ ສນຫລ ໄດ້ຜ່ານການຈັດຕັ້ງປະຕິບັດມະຕິກອງປະຊຸມໃຫຍ່ຂອງຕົນ 3 ສະໄໝ ແລະ ໄດ້ດໍາເນີນການຈັດຕັ້ງປະຕິບັດມະຕິກອງປະຊຸມໃຫຍ່ຜູ້ແທນນັກຮົບເກົ່າທົ່ວປະເທດ ສະໄໝທີ IV ພາຍໃຕ້ຄໍາຂວັນເພີ່ມທະວີການນໍາພາຂອງພັກຕໍ່ຂົງເຂດນັກຮົບເກົ່າ, ປະຕິບັດແນວທາງປ່ຽນແປງໃໝ່ຂອງພັກ, ອອກແຮງປົກປັກຮັກສາ ແລະ ເສີມຂະຫຍາຍທາດແທ້ມູນເຊື້ອປະຕິວັດ, ຮັດແໜ້ນຄວາມສາມັກຄີທົ່ວປວງຊົນລາວທັງຊາດ ແລະ ຖັນແຖວນັກຮົບເກົ່າຍົກສູງບົດບາດເປັນຕົວແທນແຫ່ງສິດຜົນປະໂຫຍດອັນຊອບທໍາຂອງນັກຮົບເກົ່າ; ສນຫລ ແຕ່ລະຂັ້ນໃນຂອບເຂດທົ່ວປະເທດ ໄດ້ຮັບການປັບປຸງ ແລະ ພັດທະນາຢ່າງບໍ່ຢຸດຢັ້ງ ອັນພົ້ນເດັ່ນແມ່ນໄດ້ປຸກລະດົມຂົນຂວາຍເຕົ້າໂຮມນັກຮົບເກົ່າໃນທົ່ວປະເທດເຂົ້າເປັນສະມາຊິກນັກຮົບເກົ່າໄດ້ຫຼາຍກວ່າ 70% ຂຶ້ນໄປຂອງຈໍານວນນັກຮົບເກົ່າທັງໝົດ. ມາຮອດປັດຈຸບັນກົງຈັກການຈັດຕັ້ງ ສະຫະພັນນັກຮົບເກົ່າຂັ້ນແຂວງ ມີ 17 ແຂວງ ແລະ ນະຄອນຫຼວງວຽງຈັນ, ຂັ້ນເມືອງສ້າງໄດ້ທັງໝົດ 145 ເມືອງ 3 ນະຄອນ.
ທ່ານໃຫ້ຮູ້ຕື່ມອີກວ່າ: ນັກຮົບເກົ່າ ແມ່ນນາມມະຍົດທີ່ງົດງາມເປັນໜ້າເອກອ້າງທະນົງໃຈ ແລະ ມີກຽດສັກສີ ໂດຍແມ່ນພັກປະຊາຊົນ ປະຕິວັດລາວ ເປັນຜູ້ຂະໜານນາມໃຫ້ທີ່ມີຕົ້ນກໍາເນີດຈາກກໍາລັງປະກອບອາວຸດປະຕິວັດ ທີ່ມີກົກເຫງົ້າມາຈາກປະຊາຊົນໂດຍປະຊາຊົນ ເພື່ອປະຊາຊົນ ໂດຍໄດ້ຮັບການສ້າງຕັ້ງຫຼໍ່ຫຼອມ ແລະ ສຶກສາອົບຮົມຈາກພັກ. ຖັນແຖວນັກຮົບເກົ່າຍາມໃດກໍມີຄວາມເດັດດ່ຽວໜຽວແໜ້ນ ຮັກສາ ແລະ ເສີມຂະຫຍາຍທາດແທ້ມູນເຊື້ອປະຕິວັດ ມີຄວາມຈົງຮັກພັກດີຕໍ່ພັກ ຕໍ່ປະເທດຊາດຢ່າງບໍ່ມີຂອບເຂດ ມີຄວາມຕັດສິນໃຈ ແລະ ເສຍສະຫຼະຢ່າງສູງສົ່ງ ເພື່ອຜົນປະໂຫຍດສ່ວນລວມຂອງປະເທດຊາດ, ມີແບບແຜນດໍາລົງຊີວິດທີ່ປອດໃສຂາວສະອາດ ເປັນແວ່ນແຍງອັນໃສແຈ້ງໃຫ້ແກ່ຄົນຮຸ່ນສືບທອດບໍ່ວ່າທາງດ້ານແບບແຜນດໍາລົງຊີວິດ ອຸດົມຄະຕິຫຼັກໝັ້ນຊົນຊັ້ນ ກໍຄືການພັດທະນາເສດຖະກິດແກ້ໄຂຊີວິດການເປັນຢູ່ ແລະ ລຶບລ້າງຄວາມທຸກຍາກ, ສົ່ງເສີມໃຫ້ຄອບຄົວນັກຮົບເກົ່າເຮັດການຜະລິດແກ້ໄຂຊີວິດການເປັນຢູ່ຕາມທ່າແຮງ ແລະ ຄວາມສາມາດຂອງຕົນເພື່ອຍົກລະດັບຊີວິດຄອບຄົວໃຫ້ດີຂຶ້ນເທື່ອລະກ້າວ. ວຽກງານພົວພັນຮ່ວມມືກັບຕ່າງປະເທດ ແລະ ສາກົນ ໄດ້ມີການພົວພັນຮ່ວມມືກັບສະມາຄົມນັກຮົບເກົ່າຕ່າງປະເທດ, ພາກພື້ນ ແລະ ສາກົນ ເພື່ອສືບຕໍ່ເສີມຂະຫຍາຍທາດແທ້ມູນເຊື້ອ ແລະ ຜົນງານ, ຕໍ່ໜ້າ ສະຫະພັນນັກຮົບເກົ່າທຸກຂັ້ນຈະສຸມໃສ່ປະຕິບັດໜ້າທີ່ຕົ້ນຕໍ: 1. ເພີ່ມທະວີເອົາໃຈໃສ່ສຶກສາອົບຮົມມູນເຊື້ອ ທາດແທ້ປະຕິວັດຂອງພະນັກງານນັກຮົບເກົ່າ ກໍຄືຂອງສະຫະພັນນັກຮົບເກົ່າ ໃຫ້ທະຫານ, ຕຳຫຼວດ ພະນັກງານ-ລັດຖະກອນ ແລະ ປະຊາຊົນບັນດາເຜົ່າໃຫ້ເລິກເຊິ່ງ ກວ້າງຂວາງ; 2. ສືບຕໍ່ປັບປຸງກົງຈັກການຈັດຕັ້ງ ແລະ ແບບແຜນວິທີເຄື່ອນໄຫວຂອງອົງການຈັດຕັ້ງ ສນຫລ; 3. ສືບຕໍ່ປຸກລະດົມຂົນຂວາຍ ເຕົ້າໂຮມຄວາມສາມັກຄີນັກຮົບເກົ່າ ແລະ ປະຊາຊົນລາວບັນດາເຜົ່າ ຊ່ວຍເຫຼືອຊຶ່ງກັນ ແລະ ກັນ; 4. ເອົາໃຈໃສ່ຈັດຕັ້ງຜັນຂະຫຍາຍເນື້ອໃນບຸກທະລຸ ແກ້ໄຂຊີວິດການເປັນຢູ່ຫຼຸດຜ່ອນຄວາມທຸກຍາກ; 5. ສືບຕໍ່ຫັນລົງກໍ່ສ້າງຮາກຖານຢ່າງແຂງແຮງ ຕິດພັນກັບວຽກງານ 3 ສ້າງ ພ້ອມກັນສ້າງຂະບວນການແຂ່ງຂັນ “ຮັກຊາດ ແລະ ພັດທະນາ” ແລະ 6. ປະຕິບັດແນວທາງການຕ່າງປະເທດຂອງພັກ ສັນຕິພາບ ເອກະລາດ ມິດຕະພາບ ແລະ ການຮ່ວມມືຢ່າງສະເໝີຕົ້ນສະເໝີປາຍ ພົວພັນຮ່ວມມືຊ່ວຍເຫຼືອຊຶ່ງກັນ ແລະ ກັນ ຮອບດ້ານກັບສະມາຄົມນັກຮົບເກົ່າ ຫວຽດນາມ ປະກອບສ່ວນເຄື່ອນໄຫວວຽກງານນັກຮົບເກົ່າອາຊຽນ ແລະ ສາກົນ.
ຂ່າວ: ຍຸພິນທອງ, ພາບ: ບຸນຕອມ